google/wiki40b huggingface dataset:
Deimos

Oppdagelse

Deimos ble oppdaget av den amerikanske astronomen Asaph Hall den 12. august 1877, samme dag som han oppdaget søstersatellitten Phobos.

Navnene, som opprinnelig ble stavet Phobus og Deimus, kommer fra den 15 sangen i den greske eposen Iliaden, hvor Phobus representerer frykt, og Deimus representerer skrekk.

Begge sønner av den greske krigsguden Ares. Ares var kjent som Mars hos romerne.

Banparametre

Deimos går i en bana lengre fra Mars enn Phobos, men til tross for dette er avstanden mellom begge to bare 6 % av avstanden mellom jorden og månen. Deimos har akkurat som Phobos og månen en bundet rotasjon, noe som innebærer at den alltid vil vise den samme siden mot Mars.
Sett fra Deimos vil Mars være 1 000 ganger større og 400 ganger mer lyssterk enn fullmånen sett fra jorden, og den vil strekke seg over 1/11 av stjernehimmelen. Sett fra Mars' ekvator vil Deimos bare dekke ca. 0,04° av himmelen. Observatører på høyere breddegrader enn 82,4° vil ikke kunne se Deimos på grunn av den lave inklinasjonen og den relativt korte avstanden fra Mars.

Opphav

Det har ofte blitt spekulert i om begge månene til Mars kan være innfangede asteroider fra asteroidebeltet. Månene har imidleritd svært sirkulære baner som ligger nesten nøyaktig i Mars' ekvatorialplan mens innfangede asteroider skulle forventes å ha en betydelig mer eksentrisk bane med tilfeldig inklinasjon. Visse tegn tyder på at Mars en gang var omgitt av mange objekter lignende Phobos og Deimos som kanskje havnet i en bane rundt Mars etter en voldsom kollisjon med en planetesimal – omtrent som jordens måne antas å ha blitt dannet, men i en mye mindre skala.

Geologiske karakteristikker

Deimos er sammensatt av karbonrik stein, samme typen som finnes i asteroider og meteoritter. Den har noen kratre, men har generelt sett mye glattere overflate enn Phobos, mye på grunn av a de fleste kratrene er fylt med Regolitt, såkalt månestøv. De to største kratrene, forøvrig også de to eneste navngitte geologiske utforminger på Deimos, er Swift og Voltaire. Begge har en diameter på 3 km.

Fribrytelse

Det har blitt oppdaget at Deimos, i likhet med månen som roterer rundt jorden, beveger seg bort fra sin moderplanet. Det antas derfor at asteroiden en dag vil bryte seg fri fra gravitasjonsfeltet til Mars og bli en vanlig asteroide igjen.
Linje C (Prahas metro)

Linje C (tsjekkisk: Linka C) er en undergrunnsbanelinje ved Prahas metro. Linjen var den første linjen i nettverket da den ble åpnet i 1974 og den har blitt gradvis utvidet siden, senest i 2004 og 2008. Den har 20 stasjoner over 22,41km med spor.
Linjen er også den traveleste på nettverket med rundt 26 900 passasjerer i timen i rushtiden.
Gebyrsentralen

Gebyrsentralen er ett av de offentlige registrene i Brønnøysundregistrene i Brønnøysund.
Gebyrsentralens oppgave er å registrere og fakturere bilag som grunnlag for regnskapsføring og innkreving av gebyrer til staten. Det dreier seg om gebyrer for tvangssalg, utleggsforretninger og andre tvangsforretninger som blir utført av lensmenn og byfogder. Mengden behandlede saker ved Gebyrsentralen gir grunnlagsmateriale for statistikk over utviklingen av tvangssalg, utleggsforretninger, m.m.
Driften av Jegerregisteret er lagt til Gebyrsentralen.
Alasmidonta mccordi

Utbredelse

Arten ble funnet i Alabama, men regnes nå som utrydded.
Robert Skov

Landslaget

Han representerte Danmark under Sommer-OL 2016 i Rio de Janeiro, der han ble utslått i kvartfinalen med det danske U23-landslaget.
Han ble tatt ut i Danmarks bruttotropp til VM i fotball 2018 i Russland, men ble vraket da troppen ble kuttet fra 35 til 27.
One-Armed Bandit

One-Armed Bandit er et musikkalbum med Jaga Jazzist, utgitt gjennom Ninja Tune/Smalltown Supermusic i 2010. All musikken er komponert av Lars Horntveth, og arrangert av Jaga Jazzist i samarbeid med Jørgen Træen. For albumet vant bandet Spellemannprisen 2010 i åpen klasse.
Kjole for Skole

Kjole for Skole var en innsamlingsaksjon som pågikk høsten 2013. Prosjektet Kjole for Skole samlet inn kjoler fra hele landet, auksjonerte de bort på nett, og pengene var påtenkt organisasjonen Cigiit Manyatta. Prosjektet oppsto som en samtale på Twitter under #KjoleForSkole, og ble utelukkende drevet av frivillige. Kjoleauksjonen besto av to deler. Først en nettauksjon på bazar.no, før en avsluttende fysisk auksjon. Litt over 300 kjoler ble samlet inn og auksjoner bort på nett og ved liveauksjonen den 23.september 2013. 
Prosjektet ble markedsført og driftet i sosiale medier. Flere kjente personer ble utfordret om å bidra med kjoler til auksjonen. Blant de som bidro med kjole var blant annet prinsesse Ingrid Alexandra, Gunhild Stordalen, Anita Krohn Traaseth, Karita Bekkemellem, Erna Solberg, Jenny Skavlan, Henriette Bruusgaard, Mia Gundersen, Ingrid Bjørnov, Anne-Grete Strøm-Erichsen, Inga Marte Thorkildsen og Kristin Halvorsen. Prosjektet samlet inn i underkant av 200 000 kr. I en kronikk i avisen Dagbladet ble aksjonen kritisert for å bidra til et tvilsomt bistandsprosjekt.
Schantung-Bahn

Schantung-Bahn (tysk for Shandongbanen) er en opprinnelig tyskbygd og -drevet jernbanestrekning i Kina. Den gir forbindelse mellom Qingdao og Jinan i provinsen Shandong i Kina, en strekning på ca 400 km . 
Banen ble bygd mellom 1899 og 1904 av Schantung-Eisenbahn-Gesellschaft, en sammenslutning av forskjellige tyske banker, redere og gruveselskaper. Målet var ikke bare lokalt/regionalt, men å kunne transportere gods som kull og jernmalm på skinner hele veien fra Shandong og til Det tyske rike. Fra Jinan knyttet jernbanen an til det øvrige kinesiske jernbanenett og dermed også til den transsibirske jernbane. Det tok fra tolv til fjorten dager å reise fra Berlin til Qingdao.
Byggingen av jernbanestrekningen støtte på sterk motstand fra deler av den kinesiske befolkning. Byggeprosessen ble derfor ytterligere fremskyndet, og det ble tatt enda mindre hensyn til å få klarlagt lokale jordeiendomsforhold og andre forhold av betydning for lokalbefolkningen. Selskapet betalte heller ikke punktlig for seg, og gav en lavere pris for grunnen enn det som var markedets gjennomsnittspris. For å bryte motstanden satte guvernøren av Kiautschou, Paul Jaeschke (1851–1901), inn militære styrker flere steder, blant annet i Gaomi. Stadige stridigheter og utbruddet av bokseropprøret i 1900 førte det året til mange ødeleggelser av jernbane- og telegraflinjer, noe som utløste ytterligere militæraksjoner. Til slutt ble motstanden underkuet, men det krevde både permanente deployeringer av soldater og systematisk ødeleggelse av landsbyer.
Strekningen ble tatt i bruk i 1904.  
Den samme strekningen og i store stykker samme traseen er etter moderniseringer blitt til Jiaojibanen.
Hells Angels on Wheels

Handling

En ung mann ansatt på en bensinstasjon (Jack Nicholson) blir overlykkelig når han blir opptatt i motorsykkelgjengen Hells Angels. Han blir imidlertid sjokkert over deres brutalitet og erfarer også at de ikke går av veien for å begå drap. I tillegg til dette vikles han inn i et trekant-drama med MC-gjengens leder og hans kvinne.

Om filmen

Filmen ble i 1968 forbudt for visning på kino i Norge av Statens filmkontroll. Den ble utgitt på video på 1980-tallet med 16 års aldersgrense. Filmen ble forbudt samme år også i Storbritannia. En klipt versjon ble tillatt vist først i 1977. Den britiske DVD-versjonen fra 2006 er også en sensurert versjon.
Gjett hva jeg gjør

Gjett hva jeg gjør var en norsk tv-serie som gikk på TV 2 våren 2001. Serien var en spørrelek der faste deltagere skulle aggere et bestemt yrke uten at de sa noe. De andre skulle så gjette hvilket yrke det var. I hver episode var det også en kjendisgjest som panelet skulle gjenkjenne med bind for øynene, ved hjelp av ja og nei spørsmål.
Programleder var Katrine Moholt og faste deltagere var Brede Bøe, Rigmor Galtung, Marianne Krogness og Knut Lystad.
Kjendisgjester i programmet var bl.a. Hilde Lyrån, Martin Schancke, Cowboy Laila, Jan Kjærstad, Fridtjof Wilborn.
Slottet (Svalbard)

Slottet er et fjell på Spitsbergen på Svalbard. Toppen har en høyde på 805 moh. Fjellet ligger øverst i Lundströmdalen, og er også synlig fra de øvre delene av både Reindalen og Adventdalen.
Fjellet fikk sitt navn ettersom det på grunn av sin fasong og sin dominerende posisjon i landskapet minnet om Stockholms slott.
Josef, Jesu fosterfar

Josef var ifølge Bibelen, Matteus evangeliet, gift med Maria, Jesu mor
og var tømrer. (Matt. 13,55)
Josef tilhørte kongeætten, og anerkjennelsen av Jesu slektslinje tilbake til kongene var derfor viktig. (Matt. kap. 1)
Han var forlovet med Maria da hun mottok engelens budskap om at hun skulle føde Jesus.
Etter noen kvaler tok Josef på seg oppgaven som Jesu stefar. 
Bibelen gir få detaljer om Josefs senere liv, og sier ikke når han døde. 
Josef står senest oppført i Bibelen i Lukas evangeliet i kapittel 2, under
Jesus som tolvåring i tempelet. Siden Bibelen ikke gir mange detaljer som Josefs senere liv, kan det se ut til at han i motsetning til Maria døde før Jesu korsfestelse.
Han regnes i dag som helgen og er arbeidernes skytshelgen. Festdag 19. mars samt 1. mai (Josef arbeidernes dag).
Shanghai Maple

Shanghai Maple (kinesisk: 上海華普汽車; også Shanghai Maple Guorun Automobile eller Shanghai Maple Automobile, SMA) er en kinesisk bilfabrikk, eiet av Geely Automobile og Geely Holding Group. Foretaket startet sin virksomhet i år 2000 og hadde i 2009 omkring 2 200 ansatte ved fabrikken og hovedkontoret i Shanghai. Geely lanserte Shanghai Maple som sitt billigere merke. Da deres utdaterte Citroën ZX-kopier aldri lyktes så bra, begynte Geely delvis å fase ut Maple-merket i 2010 og erstattet det med budsjettbilen Englon.
Sanghai Maple begynte med eksport i 2007, først til Egypt, hvor bilene ble markedsført som C51 (saloon) og C52 (saloon med Audi type front). En sportslig R80 hardtop og R81 saloon ble eksportert til andre land, inklusive Russland og Chile.
I februar 2013 annonserte Shanghai Maple og Kandi Technologies at begge var enige om et 50:50 joint venture, kalt «Zhejiang Kandi Electric Vehicles Investment», med en opprinnelig registrert aksjekapital på 1 milliard yuan (160 millioner dollar). Denne skulle ha fokus på forskning, utvikling, produksjon, markedsføring og salg av elektrisk drevne kjøretøyer på det kinesiske innlandsmarkedet. Denne avtalen ble underskrevet 22. mars 2013.
Palett

Palett eller fargepalett er navn på kunstmalerens plate for blanding og uttynning av farger. Ordet stammer fra latin pala som blant annet. betyr spadeblad og skulderblad. Paletten er kjent fra renessansen og til våre dager.
Den klassiske paletten er formet med eget tommelfingerhull hvor kunstneren også hold fast de penslene som var i bruk. Den var laget av lakkert treverk, senere sponplate eller kryssfinér. Det er vanlig å ha to små kopper for løsemiddel og malerolje hengende på kanten av paletten. Også paletter i metall og porselen er kjent, men sjeldne. Mange kunstnere foretrekker i dag å bruke engangstallerkener av papir med plastovertrekk, siden de da slipper å rense paletten med palettkniv med mellomrom.
Palett brukes også om fargespekteret en kan velge i bildebehandlingsprogrammer for datamaskiner.
SUSE Linux

Historie

Opprinnelig var SUSE Linux-distribusjonen en tysk oversettelse av Slackware Linux, som igjen var basert på SLS.
S.u.S.E (akronym for «Software- und Systementwicklung», tysk for «programvare- og systemutvikling») starta i 1992 som en UNIX-konsulentgruppe, som bidro ofte med programvare til Slackware og SLS og som laga manualer til både UNIX og Linux.
Tyll

Tyll er et lett stoff med gjennombrutt vevnad. Veven består av to sett vefttråder som slynger seg om varptrådene og krysser hverandre diagonalt, slik at stoffet får et karakteristisk hullmønster. Ordet stammer fra den franske byen Tulle, der stoffet først ble framstilt.
Stoffet er halvt gjennomsiktig og blir derfor ofte brukt til gardiner og liknende.
Polen rundt 2009

Polen rundt 2009 var den 66. utgaven av Polen rundt og ble arrangert fra 2.-8. august. Rittet startet i Warszawa og ble avsluttet i Kraków. Første etappe, som vanligvis har vært en lagtempo på drøye 4 km, ble i år erstattet med en ordinær fellesstart.
Aomori-motorveien

Aomori Expressway (青森自動車道 Aomori Jidōsha-dō) er en bompengefinansiert (Expressway) motorvei i Aomori i Japan. Veien er en forlengelse av Tōhoku-motorveien og ble åpnet i 2003. Veien er eid og blir driftet og vedlikeholdt av East Nippon Expressway Company (NEXCO East Japan).
Veltheim kraftverk

Veltheim kraftverk er et varmekraftverk i byen Porta Westfalica langt norsøst i delstaten Nordrhein-Westfalen i det vestre Tyskland, nær grensen til Hessen. Det har en installert produksjonskapasitet på brutto 880 MW, og stod ferdig i 1965–1975.
Brenselkilden er steinkull, naturgass og fyringsolje, og det produseres 2,2 TWh årlig. Enhei I ble stengt i 2000, men fortsatt drives de eldre enhetene II (93 MW) og III (303 MW). Enhet nr IV er en gassblokk på 390 MW med kogenerasjon, slik at anlegget også leverer fjernvarme. Operatør er energiselskapet E.ON Energie AG.
De totale CO₂-utslippene i 2008 var ca. 1 414 100 tonn, mot en kvote på 1,124 mill tonn.
Landhockey under Sentralamerikanske og karibiske leker 1986

Landhockey under Sentralamerikanske og karibiske leker 1986. Landhockey var en av flere sporter i de femtende sentralamerikanske og karibiske leker som ble arrangert i Santiago de los Caballeros i Den dominikanske republikk i perioden 24. juni til 5. juli 1986. Det var andre gangen som landhockey var med i lekene. Det var to turneringer, en for menn og en for kvinner. Det var første gangen kvinner deltok i landhockey i de sentralamerikanske og karibiske leker. Cuba vant mennenes turnering og Trinidad og Tobago vant dameturneringen.
Dodge Viper

Første generasjon (1992–1995)

Den første prototypen ble testet i desember 1989, og bilen debuterte i 1991 da tre eksemplarer ble benyttet som pace car i Indianapolis 500. Bilen kom i salg i januar 1992 i utgaven RT/10 Roadster.
Første generasjon var utstyrt med en V10-motor på 8 liter (7 998 cm³) som utviklet en effekt på 400 hk (298 kW) ved 4 600 omdreininger i minuttet og et dreiemoment på 610 Nm ved 3 600 o/min. Karosseriet var hovedsakelig laget av glassfiber, mens rammen var av stål. Motoren var montert foran, og bilen hadde bakhjulsdrift. Bilen hadde en vekt på 1 488 kilo, og manglet sikkerhetsteknologi som antispinn og ABS-bremser. Modellen kjørte en kvart engelsk mil (402 meter) på 12,9 sekunder, og hadde en toppfart på 264 km/t.

Andre generasjon (1996–2002)

Andre generasjon fikk økt effekt med samme motor volum (7 998 cm³, 8 liter), forbedret understell og kortere bremselengder. Denne utgaven leverte 450 hk (336 kW), noe som sørget for at den kjørte en kvart engelsk mil (402 meter) 0,7 sekunder raskere enn forgjengeren, samtidig som den hadde en toppfart på 299 km/t, 35 km/t raskere enn forgjengeren.
I tillegg ble en kupé-modell, kalt GTS, introdusert i 1996. GTS-modellen var pacecar i Indianapolis 500 i 1996.
Denne generasjonen ble også eksportert til Europa, hvor den ble solgt under navnet Chrysler Viper.

Tredje generasjon (2003–2007)

I 2003 fikk Dodge Viper store endringer både i design og mekanikk, og fikk navnet SRT-10. Motorvolumet ble økt til 8,3 liter, noe som sammen med andre oppgraderinger sørget for en økt effekt til 504 hk (375 kW) og et dreiemoment på 711 Nm. Denne modellen blir også i Europa solgt under Dodge-navnet, og ikke Chrysler slik som forgjengeren. I Storbritannia selges den under navnet Dodge SRT-10, fordi navnet Viper er et registrert varemerke som Dodge ikke har tillatelse til å bruke.
Rema (Etiopia)

Rema er en landsby i Amhara-regionen i Etiopia, 220 km nord for Addis Ababa.
Det som løfter frem denne landsbyen fra de mange andre etiopiske landsbyer er at den har en elektrisitetsforsyning som nesten utelukkende kommer fra egne solpaneler.
I 2005 var det planen å skaffe en dieselgenerator for å skaffe strøm til hus, skoler, småforretninger og en helseklinikk. Innbyggerne ville ikke ta i mot gaven; de mente at de ikke ville ha råd til de stadig stigende dieselprisene og dermed bare ville ha generaloren i gang i kortere perioder per dag. I tillegg hadde de observert solpaneler i bruk i nabobosettingen Kechemober. Disse var blitt installert i 29 husstander og en skole takket være et pilotprosjekt for en tysk stiftelse.
Folk i Rema ville også ha solpaneler. Etter at de hadde fått grundig opplæring i sammensetninge, installasjon og drift av solpanlene ble det installert 1100 enheter der i 2007. Mikrofinansiering muliggjorde at de kunnre betale kostnadene. I 2011 var antallet installerte enheter 2200. Med unntak for den nattlige gatebelysning og belysning med LED-lys i hjem og skole (særlig for voksenopplæring kveldstid) benyttes solenergi til alt; vannpumper, renseanlegg, kjøleskap og fjernsyn. Ettersom parafin ikke lenger brukes for opplysning, har promlener med røyk og pustebesvær avtatt.
Denne tidlige bruk av solenergi tiltrakk seg i 2008 et besøk til landsbyen av den amerikanske president Bill Clinton og hans datter Chelsea Clinton.
PF (brannmur)

PF (Packet Filter) er et pakkefilter som er lisensiert under BSD-lisensen og som er en sentral komponent i brannmurer. Det er sammenlignbart med Netfilter, Ipfirewall og ipfilter.
PF ble utviklet for OpenBSD, men har blitt portert til mange andre operativsystemer.
Émile Picard

Bakgrunn

Han var sønn av en silkefabrikksjef i Vauxbuin nær Soissons, som hadde utsalg i Rue du Faubourg Saint-Denis i Paris. Han fikk klassisk utdannelse ved Vanves  1864-1868, også ytterligere høyere utdannelse.

Karriere

Picard ble i 1877 maître de conférences og i 1886 professor ved universitetet i Paris. Hans fremste arbeider er innen matematisk analyse. Slik 
utviklet han Picard-satsen som sier at en hel analytisk funksjon tar alle komplekse verdier med høyst ett unntak. Picard skrev Traité d'analyse som kom ut i tre bind i flere utgaver og er blitt en av de mest brukte lærebøkene i funksjonsteori. 
Videre oppdaget han visse funksjoner av to variabler, som er analoge med de av Henri Poincaré oppdagede Fuchsiske funksjoner. Undersøkelsene rundt disse nye funksjoner henger sammen med arbeider over algebraiske former og over transformasjonsgrupper. 
Til teorien for differensialekvasjoner gav Picard viktige bidrag. Slik grunnla og utviklet han innen teorien for lineære differensialekvasjoner en teori analog med den Évariste Galois gav for algebraiske ekvasjoner. Videre utviklet han en metode til ved hjelp av suksessive approksimasjoner bevise eksistensen av integralen til en gitt differensialekvasjon og i visse tilfeller studere egenskapene hos den. Samme metode hadde han tidligere med stor framgang anvendt ved studiet av partielle differensialekvasjoner av andre orden. 
Blant Picards øvrign arbeider merkes de som behandler teorien for algebraiske overflater og de til disse hørende integraler. Sammen med Max Noether skapte og till sine grunntrekk utviklet han her en teori som vel i visse tilfeller fremviser likheter med den for de algebraiske kurver og de dertil hørende abelske integraler, men som imidlertid i en mengde vesentlige deler er forskjellig fra denne og der enda større vanskeligheter fremtrer. Disse undersøkelser er av stor betydning også for teorien for differensialekvasjoner. 
Picards arbeider over algebraiske overflater er sammenstilte i Théorie des fonctions algébriques de deux variables (1897). I Traité d'analyse (1891) gav han en mesterlig oversikt over oppdagelsene og fremskrittene innen analysen under de forugående tiårene. 
Senere vendte han seg med iver mot utviklingen av teorien for lineære integralekvasjoner. 
Han ble i 1889 medlem av Institut de France, og var også medlem av Bureau des longitudes, ble Det franske vitenskapsakademis stående sekretær (1917) og medlem av Det franske akademi (1924, etter Charles de Freycinet).
Bolbaffroides

Utseende

Middelsstore til ganske store (15 millimeter eller mer), brede og hvelvede, rødlige tordivler. Hannens pronotum har ett eller to par horn på sidene, men de har ikke horn på hodet. Begge kjønn har en tverr forhøyning på hodet, denne sitter midt mellom fasettøynene hos hunnene og noe lengre foran hos hannene. Dekkvingene er hvelvede med fine punktrader.

Levevis

I likhet med tordivlene graver disse billene lange ganger, som de fyller med humus eller gjødsel som larvene eter. De voksne billene flyr godt.

Utbredelse

Slekten er utbredt i tropisk Afrika, Arabia og India.
White Rabbit Creamy Candy

White Rabbit Creamy Candy er kanskje det best kjente kinesiskproduserte sukkertøy, og det eneste som markedsføres i betydelig utstrekning også utenfor Folkerepublikken Kina. Det produseres i Shanghai av Shanghai Guan Sheng Yuan Food, Ltd. (上海冠生园食品有限公司; Shànghǎi Guānshēngyuán Shípǐn Yǒuxiàn Gōngsī).
I september 2008 ble det kjent at sukkertøyet var involvert i den kinesiske melkeskandalen.
Kapp Berg

Kapp Berg er et nes som utgjør den sørlige begrensningen av Storvika langt vest i Wedel Jarlsberg Land og sørvest på Spitsbergen, Svalbard. I nord ligger storbukta, i øst Buggefjellet (603 moh.), og i sørvest Olsholmen fuglereservat.
På stedet ligger en norsk fangsthytte som ble oppført i 1919 av Alf Frantzen og Petter Trondsen for fangstformål. Den ble antakelig bare brukt i et par år.
Anlegget inngikk i det som utgjorde Fangstfelt 4 (Calypsofeltet). Hytta ble brukt til norsk pelsdyrfangst i tiden før andre verdenskrig.
Nascom

Nascom 1 og 2 var enkortsdatamaskiner som ble lansert i henholdsvis 1977 og 1979, basert på Zilog Z80 og Zilog Z80A. De inkluderte et tastatur, en dataskjerm, en seriell port som kunne brukes til å lagre data på kassett ved å bruke Kansas City standarden og to 8-biter porter for parallell kommunikasjon.
Den opprinnelige Nascom 1 ble konstruert av Chris Shelton. Hans konstruksjon ble omtalt i en serie artikler i 1977 og 1978 i bladet Wireless World.
Tignanello

Tignanello er en rødvin fra Toscana i Italia. Den har blitt produsert siden 1971, og det eneste stedet den produseres er på et 47 hektar stort område på gården Santa Cristina i Chianti. Gården eies av Antinori. Tignanello var en av de første rødvinene som ble produsert her uten hvite druer, og med druesortene cabernet sauvignon og cabernet franc.
Etter lovverket var denne kombinasjonen av druesorter ikke tillatt, og Tignanello innførte en ny kategori toskansk vin som fikk tilnavnet «supertoskanere». Disse vinene ble ikke definert som chiantiviner, men etter den laveste kvalitetskategorien Vino da Tavola (VDT) (bordvin). Begrepet «supertoskaner» ble først brukt om enhver vin fra Toscana som falt utenfor de tradisjonelle vinlovene, og senere som et hedersuttrykk som beskrev de dyreste og kraftigste vinene en produsent kunne tilby. Den første supertoskanske vinen var Sassicaia som ble produsert av Mario Incisa della Rocchetta, men endringene i lovverk og holdninger i forhold til nye druekombinasjoner kom først med Tignanello. Selv om Chianti DOCG-regelverket er endret, og viner som Tignanello er tillatt, så har Antinori-familien valgt å selge den som IGT-vin (Indicazione geografica tipica), den nest laveste av de fire kvalitetskategoriene som tillates av italienske myndigheter.   
Siden 1982-årgangen, har druesammensetningen i Tignanello vært 80 prosent sangiovese, 15 prosent cabernet sauvignon og 5 prosent cabernet franc. Tignanello ble ikke produsert i 1972, 1973, 1974, 1976, 1984 og 1992.
Impuls (tidsskrift)

Impuls er Nordens eldste psykologiske tidsskrift og drives siden 1947 av studentene ved Psykologisk institutt ved Universitetet i Oslo. Hver utgivelse er et temanummer, med et tema valgt av redaksjonen.
Impuls har per i dag omkring tusen abonnenter, og gis ut tre ganger i året.